张栻
送范西叔教授西归
乃祖至和间，忠谋书鼎彝。
但知陛下圣，岂知吾言危。
元佑爱君语，读者犹涕洟。
典刑今不亡，盛德故在兹。
岁晚子过我，秀若斋房芝。
持身蹈规矩，出语无瑕疵。
向来长安道，讵肯舍灵龟。
万里一泮宫，行囊几新诗。
湘出足幽胜，而水清涟漪。
登临岂不乐，邂逅枌榆思。
我懒抱僻学，绝弦理朱丝。
子独慕千载，悠然契心期。
岂不为我留，感此节物移。
临岐抚陈编，为子三噫嘻。
高深谅何极，循求有端倪。
原言勉事此，奕叶光前规。